এই সব স্টার্টআপগুলির মধ্যে নবীনতম সম্ভবত থিওরেক্স। ২৭ এবং ২৮ ফেব্রুয়ারির অনুষ্ঠানেই পৃথিবীর মুখ দেখবে থিওরেক্স। ফলে এই সংস্থাকে সদ্যোজাত না বলে ভূমিষ্ঠ হওয়ার অপেক্ষায় থাকা একটি স্টার্টআপ বলাই ভালো। কথা হচ্ছিল সংস্থাটির প্রতিষ্ঠাতা অয়ন চৌধুরির সঙ্গে। ওঁর কাছ থেকে জানা গেল সংস্থার মূলে আছেন তিন বাঙালি তরুণ। অয়ন ছাড়া বাকিরা হলেন সুমন্ত্র মুখার্জি আর দেবপ্রিয় ভট্টাচার্য। বয়স পঁচিশের কম। প্রধানত অয়নের উদ্যোগেই জন্ম থিওরেক্সের। দেবপ্রিয় কোলাঘাট ইঞ্জিনীয়ারিং কলেজের ছাত্র। মাইক্রোসফট নিয়ে কাজ করেন সুমন্ত্র। মার্চের প্রথম দিকে থিওরেক্সের কাজকর্ম সম্পর্কে যাবতীয় তথ্যাদি পাওয়া যাবে সংস্থার ওয়েব সাইটে।